
A periprosztatikus tér automatizált, MR alapú zonális szegmentációja konvolúciós neurális hálózat használatával

Kulcsszavak: prosztatarák; automatizált szegmentáció; neurális hálózat
Bevezetés: A prosztatadaganat a férfiak körében a leggyakoribb malignus megbetegedés, amelynek kezelési stratégiája, a daganat stádiumától függően, gyógyszeres terápiát, definitív sugárkezelést vagy sebészeti beavatkozást foglal magában. A mágneses rezonancia képalkotás (MR) a diagnózis felállításában, a daganat kiterjedésének meghatározásában, kezelési tervek kidolgozásában is fontos. A struktúrák eltérő megjelenése megnehezítik a prosztata MR alapú szegmentálását.
Jelen kutatásunk célja egy konvolúciós neurális hálózat (CNN) betanítása, amely automatikusan végrehajtja a prosztata, a vezikula szeminalis (SV) és a periprosztatikus köteg (PPB) zonális szegmentációját. Az automatizált megközelítés jelentős mértékben javíthatja a diagnosztikai folyamatok hatékonyságát, a kezelési tervek pontosabb kidolgozását.
Módszerek: A nyilvánosan elérhető ProstateX adathalmazból véletlenszerűen választottunk ki 200, Siemens 3T MR berendezéseken készült vizsgálatot, melyek T2-súlyozott (T2W) méréseket tartalmaztak. A képeket turbó spin echo szekvenciával gyűjtötték, felbontásuk 0,5 mm, szeletvastagságuk 3,6 mm. A szegmentációk manuálisan, szeletenként készültek a 3D Slicer 5.6.2 program segitségével. A szegmentációs folyamatban több kontúrozó vett részt, az elkészült szegmentációkat kettő, a prosztata MR leletezésében legalább 3 éves tapasztalattal rendelkező orvos ellenőrizte.
Eredmények: A kezdeti kvalitatív eredmények alapján az interreader variabilitás a SV (0,765±0,097) és PPB (0,577±0,104) esetében nagyobb volt, mint a prosztata esetében (0,913±0,027). A +3 mm-es hibahatár esetén az interreader variabilitás javult (SV: 0,873±0,102; PPB: 0,853±0,063). A létrehozott tanuló adatbázis alapján a program-konstruálta szegmentációk megbízhatónak bizonyultak, követni látszottak az interreader variabilitás tendenciáját és értékeit.
Megbeszélés: Eredményeink szerint a konvolúciós neurális hálózat alkalmazása a prosztata és a kapcsolódó struktúrák szegmentálásában hasznos lehet, a periprosztatikus köteg pontos meghatározása segíti a műtéti tervezést. Kutatásunk kiindulási alapot nyújt nagyobb mintaszámú vizsgálatokhoz, az automatizált szegmentációk további validálásához.



